ZEN มั่นใจรายได้ปีนี้โตเข้าเป้า 20% แตะ 3.6 พันลบ. เดินหน้าเจรจาซื้อแบรนด์อาหารจีนเพิ่ม
ZEN มั่นใจรายได้ปีนี้โตเข้าเป้า 20% แตะ 3.6 พันลบ. เดินหน้าเจรจาซื้อแบรนด์อาหารจีนเพิ่ม พร้อมจัดงบ 200 ลบ. ลงทุนขยายสาขา 123 แห่ง รองรับเป้าหมาย 5 ปีรายได้แตะหมื่นลบ.
20 ก.พ. 2562

นายบุญยง ตันสกุล ประธานเจ้าหน้าที่บริหาร บริษัท เซ็น คอร์ปอเรชั่น กรุ๊ป จำกัด (มหาชน) หรือ ZEN เปิดเผยว่า บริษัทจะใช้กลยุทธ์ขยายสาขาต่อเนื่องในแบรนด์ต่าง ๆ ที่มีอยู่ และการเข้าซื้อกิจการ (M&amp;A) โดยปัจจุบันอยู่ระหว่างเจรจาเข้าซื้อแบรนด์อาหารจีนหลายราย แต่ยังต้องใช้เวลาอีกระยะหนึ่ง ซึ่งบริษัทจะเน้นทั้งการขยายแฟรนไชส์และบริการเดลิเวอรี่ให้มากขึ้น เพื่อสนับสนุนอัตรากำไร (มาร์จิ้น) ให้ดีขึ้น ทั้งนี้ บริษัทตั้งเป้าอัตรากำไรสุทธิสูงขึ้นสู่ระดับ 10% ใกล้เคียงกับอุตสาหกรรม จากช่วง 9 เดือนแรกของปี 61 อยู่ที่ 4.9%
ขณะที่บริษัทยังคงมั่นใจรายได้ปีนี้จะเติบโตได้ตามเป้าหมายที่วางไว้  3,600 ล้านบาท หรือเติบโต 20% จากราว 3,000 ล้านบาทในปี 61 โดยรายได้สาขาเดิมคาดว่าจะเติบโตราว 4-5%
นอกจากนั้น ในปีนี้บริษัทได้เตรียมงบลงทุนราว 200 ล้านบาทเพื่อขยายสาขา 123 สาขา แบ่งเป็นร้านทที่บริษัทเป็นเจ้าของเอง 36 สาขา และสาขาร้านแฟรนไชส์ 87 สาขา รวมถึงการปรับปรุงสาขาเดิม เพื่อรองรับการเติบโตในอนาคตที่ตั้งเป้าหมายจะมีรายได้ปรับขึ้นแตะ 10,000 ล้านบาทใน 5 ปี (ปี 62-66) หรือภายในปี 66